Nafarroako Parlamentuko Mahaiak, 2019ko urtarrilaren 28an egindako bilkuran, honako erabaki hau hartu zuen, besteak beste:

Nafarroako Foru Eraentza Berrezarri eta Hobetzeari buruzko Lege Organikoaren 19.1.a) artikuluak aitortzen dion legegintza-ekimena erabiliz, Nafarroako Gobernuak, 2019ko urtarrilaren 23an hartutako Erabakiaren bidez, Gizarte zerbitzu publikoak kudeatzeko Nafarroako Fundazioa abian jartzeko 153.000 euroko kreditu berezi bat emateko Foru Lege proiektua hau igorri dio Nafarroako Parlamentuari.

Hori horrela, Legebiltzarreko Erregelamenduko 158. artikuluan ezarritakoarekin bat, Eledunen Batzarrarekin adostu ondoren, hona ERABAKIA:

**1.** Gizarte zerbitzu publikoak kudeatzeko Nafarroako Fundazioa abian jartzeko 153.000 euroko kreditu berezi bat emateko Foru Lege proiektuaren izapidetzea zuzenekoa eta irakurketa bakarrekoa izateari buruzko erabakia Osoko Bilkuraren esku jartzea.

**2.** Zuzenketak aurkezteko epe bat irekitzea, eztabaidari ekiteko Osoko Bilkuraren egunaren aurrekoaren eguerdiko hamabietan bukatuko dena. Zuzenketak Legebiltzarreko Mahaiari aurkeztu beharko zaizkio.

**3.** Nafarroako Parlamentuko Aldizkari Ofizialean argitara dadin agintzea.

Iruñean, 2019ko urtarrilaren 28an

Lehendakaria: Ainhoa Aznárez Igarza

Foru Lege proiektua, Gizarte zerbitzu publikoak kudeatzeko Nafarroako Fundazioa abian jartzeko 153.000 euroko kreditu berezi bat ematekoa

Atarikoa

2019ko gastu aurrekontuan, Eskubide Sozialetako Departamentuak eskatu zuen sor zitezen 900003-91600-4300-231500 “Gizarte zerbitzu publikoak kudeatzeko Nafarroako Fundazioa” partida, 150.000 eurokoa, eta 900003-91600-7300-231500 “Gizarte zerbitzu publikoak kudeatzeko Nafarroako Fundazioa” partida, 3.000 eurokoa.

Nafarroako Ogasun Publikoari buruzko apirilaren 4ko 13/2007 Foru Legearen 48. artikuluak ezartzen du ezen, hurrengo ekitaldira arte berandutu ezin daitekeen gasturen bat aurrekontu indardunaren kargura egin behar bada eta krediturik ez badago, Nafarroako Gobernuak, Ekonomia eta Ogasuneko kontseilariak proposaturik, foru lege proiektu bat bidaliko diola Nafarroako Parlamentuari, kreditu berezi bat ematekoa. Halaber, bigarren paragrafoan xedatzen du kreditu berezia finantzatzen ahal dela edozein gastu programetan erabilgarri dagoen kredituarekin.

**1. artikulua.** Kreditu berezi bat ematea.

2019ko ekitaldian 153.000 euroko kreditu berezi bat ematen da, Eskubide Sozialetako Departamentuak Gizarte zerbitzu publikoak kudeatzeko Nafarroako Fundazioa abian jartzeko beharrei aurre egiteko.

Kreditu hori 900003-91600-4300-231500 “Gizarte zerbitzu publikoak kudeatzeko Nafarroako Fundazioa” partidari aplikatuko zaio, 150.000 euroko zenbatekoarekin, eta 900003-91600-7300-231500 “Gizarte zerbitzu publikoak kudeatzeko Nafarroako Fundazioa” partidari, 3.000 euroko zenbatekoarekin.

**2. artikulua.** Kreditu bereziaren finantzaketa.

Kreditu berezi horren 153.000 euroko kopurua indarrean dagoen gastu aurrekontuko 920008-93300-2600-231703 partidan, “Asistentzia adingabekoentzat” izenekoan, dagoen kreditu erabilgarriaren kargura finantzatuko da.

**Azken xedapen bakarra.** Indarra hartzea.

Foru lege honek Nafarroako Aldizkari Ofizialean argitaratu eta biharamunean hartuko du indarra.